Tre nordjyder er mandag blevet hyldet af Djøf. De er kommet med på listen 'Bedst over 60'. Listen indeholder 60 seniorer, som er over 60 år, og som stadig befinder sig på arbejdsmarkedet og gør en særlig indsats. De tre nordjyder er John Munk Jansen, direktør hos Jansens Rengørings Service, Rie Nielsen, kvalitetschef hos Professionshøjskolen UCN og Elin Bro, bibliotekar hos Center for Kultur og Borgerservice i Frederikshavn Kommune. - Jeg er ikke meget for at hylde mig selv, men jeg er da megastolt. Jeg er ydmyg, og jeg er glad og rørt over at få indstillingen, siger Rie Nielsen. Det er kollegaer, som har indstillet kandidater til at blive kåret til "Bedst over 60", og så er det Djøf, som har udpeget de endelige vindere. - Jeg glæder mig over, at mine kollegaer har indstillet mig og har skrevet så pæne ord om mig, siger Elin Bro. Omvej og hård start 64-årige Rie Nielsen var en af landets første kvinder indenfor IT, og i 1975 blev hun den tredje kvinde i landet, som startede på radiomekanikeruddannelsen. Men det lå ikke i kortene, da hun egentlig ville være sygeplejserske. - Jeg havde job på et kontor hos en radioforhandler, og jeg vidste ikke, hvad jeg ville. Så kom jeg i lære hos en radiomekaniker som 17-årig. Det gad jeg egentlig ikke, og jeg kom til at programmere og lave soft- og hardware, siger Rie Nielsen. John Munk Jansen er ejer og direktør og har sammen med sin kone, Else Munk Jansen, Jansens Rengørings Service, og det har de haft i 20 år. Rengøringsfirmaet hører hjemme i Bindslev, men 69-årige John Munk Jansen stammer fra Nyborg. Derfor krævede det lidt en tilvænning, da han i sin tid rykkede til Nordjylland. - Jeg kan huske, jeg satte en annonce i avisen, og så var der én kunde, der skulle have pudset vinduer til 130 kroner. Der gik et halvt år, før de vendte tilbage og sagde "ja tak", men ellers var der stadig ingen kunder. Jeg tænkte, at det aldrig ville blive til noget, og nogle var ved at falde ned ad stolen, når jeg nævnte moms. Det var de ikke vant til, siger John Munk Jansen. Ingen pensionsplaner for de tre Selvom virksomhedsindehaveren snart runder 70 år, så er der ingen planer om at stoppe lige foreløbig. - Jeg fejler ikke noget og har det fint med at arbejde. Det giver dejlige oplevelser i hverdagen med de mennesker, vi har, og forretningen vokser godt. Det ville være en katastrofe, hvis jeg skulle gå hjemme, siger John Munk Jansen. Jansens Rengørings Service gør et stort stykke arbejde for at hjælpe socialt udsatte. Mange af de omkring 30 ansatte er flygtninge og folk, som har haft svært ved at passe ind andre steder. - Det startede i sin tid med en ung mand, der blev ansat, hvor forældrene spurgte, om vi ikke kunne hjælpe deres søn. Han kunne ikke engang få arbejde som flaskedreng, og vi kunne da godt tage ham ind. Da han havde været hos os i to år, spurgte han, om vi ikke kunne lave en anbefaling til værftet i Hirtshals. I dag har han taget en højere uddannelse og sejler med en af færgerne, siger John Munk Jansen. Heller ikke Rie Nielsen er indfødt nordjyde. Hun kom til Nordjylland, fordi hun giftede sig med en nordjyde, og bor i dag i Poulstrup. På trods af muligheden for at gå på pension så er det ikke planen hos Rie Nielsen. - Jeg er utrolig glad for mit arbejde, og jeg kan næsten ikke mindes, at jeg har været ked af det. Jeg får masser af energi af det, jeg laver, og dem jeg arbejder sammen med, siger hun. 67-årige Elin Bro er oprindelig morsingbo og har været i Frederikshavn siden 1985. Selvom hun kunne vælge at gå på pension, så bekræftede hjemmearbejdsdagene under corona, at hun endnu ikke var klar til den tilværelse. - Jeg er så glad for mit arbejde, og jeg har virkelig ikke lyst til at stoppe endnu. Da man var hjemsendt under corona, kunne jeg mærke, at tiden ikke var kommet endnu. - Det er fordi, jeg har arbejdsopgaver, jeg er glad for og rigtig gode kollegaer. Så længe man glæder sig til at gå på arbejde, er der ikke grund til andet, siger Elin Bro.

Opsummering:
Djøf har mandag præsenteret deres hyldestliste, som hædrer 60 danskere, der er at finde på arbejdsmarkedet, som er over 60 år.